元夕卧病丰溪作
元夕羁栖度，丰溪暮色凝。微霜梅未发，启户月初升。野烧田蚕火，虚堂藻井冰。愁多病儿女，地僻简宾朋。药里妨高枕，舟移碍解凌。人烟寒聚落，星斗覆沟塍。不寐惊频起，前轩坐再凭。老亲知健否，归思浩难胜。林籁喧丝竹，云华蔚綵缯。身名谙寂寞，世态羡飞腾。圭窦悬金镜，天街耿玉绳。遥怜故园夜，罗绮照春灯。
主题：思乡
情感：失意、想家